Espoon perusturvajohtaja laskee, että ketutus lyhentää elämää 15,7 vuotta.

Peruspalvelujohtaja Juha Metso avaa keskustelun suomalaisten miesten kansantaudista, negatiivisesta asenteesta COLOURBOX.COM

Peruspalveluministeri Maria Guzenina-Richardson sanoo, että kansanterveyttä pitää tarkastella uudesta näkökulmasta. MINNA JALOVAARA

Terveysviranomaiset kiinnostuivat negatiivisesta elämänasenteesta aina peruspalveluministeri Maria Guzenina-Richadsonia (sd) myöten.

Tähän asti kansalaisia on varoiteltu tupakasta, päihteistä ja roskaruuasta sekä innostettu liikkumaan. Nyt maailmalla herätään siihen, että elämänasenne vaikuttaa terveyteen.

Espoossakin on yritetty kannustaa ihmisiä terveisiin elintapoihin. Tulokset vain jäävät kovin laihoiksi. Nyt kaupungin perusturvajohtaja Juha Metso sanoo, että elintapojakin enemmän terveyteen vaikuttavat suhteet muihin ihmisiin, positiivisuus ja rakkaus.

Metso nostaa esiin Paavo Väyrysen (kesk) kuuluisan kysymyksen, voiko vitutukseen kuolla.

– Kyllä voi. Jopa yli 15 vuotta ennenaikaisesti. Lääkäriseura Duodecimin tutkimuksessa on 130 000 vastaajaa Suomesta. Positiivisesti tulevaisuuteen suhtautuvat ihmiset elivät jopa 15,7 vuotta kauemmin kuin ne, joilla oli kielteinen asenne eli suomeksi sanottuna heitä vitutti vuosikymmeniä.

Miesten ongelma

Negatiivinen asenne voikin olla avain suomalaisten terveyseroihin.

– Mistä alkaa kehittyä tämä suomalaisten miesten valtava vitutusosaaminen, joka johtaa siihen että kaikki asiat alkavat kääntyä meitä vastaan? Metso kysyy.

Metson mukaan Suomalainen lääkäriseura Duodecim laatii parhaillaan kansalaisille digitaalista terveystarkastusta, jonka avulla voi mitata omaa v-käyräänsä.

– Sen perusteella voi saada valmennusohjelmaa erilaisiin tarpeisiin.

Peruspalveluministeri Maria Guzenina-Richardson säestää, että terveysasioita pitää katsoa ihan uudesta näkökulmasta. Siitä katsoen ketutus selittää kestävyysvajettakin.

– Kyse on aidosta haasteesta, millä tavalla hyvinvointia pystytään lisäämään yhteiskunnassa. Se näkyy terveyseroina, työurien lyhentymisenä ja viime kädessä kaikki kulminoituu koko Suomen tulevaisuuteen ja kestävyysvajeen taltuttamiseen.